\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_

E:

Številka: 090-55/2024-3

Datum: 19. 8. 2024

**Zadeva: Izvajanje Zakona o dostopu do informacij javnega značaja – mnenje ministrstva**

Zveza: vaša dopisa z dne 5. 4. 2024 in 1. 8. 2024

Spoštovani,

prejeli smo vaša dopisa, kjer ste navedli, da na Uradu RS za intelektualno lastnino preučujete možnosti za javno objavo izdanih odločb urada na svetovnem spletu. Zastopniki za področje industrijske lastnine so namreč na sestanku decembra 2023 izrazili željo, da bi vaš urad, podobno kot to počneta Urad EU za intelektualno lastnino in Evropski patentni urad, začel objavljati svoje odločbe na spletu. Gre za odločbe, s katerimi urad odloči o vsebinskih vprašanjih, na primer o delni ali celotni zavrnitvi registracije znamke in delni ali celotni zavrnitvi ugovora zoper registracijo znamke.

Vse vaše odločbe vsebujejo podatke o prijavitelju znamke in vložniku ugovora, skupaj s podatki o znamki, ki je v postopku registracije, in podatki o znamkah, na podlagi katerih se ugovarja zoper registracijo znamke. Vsi ti podatki se tudi zapisujejo v register znamk, ki ga vodi urad in je javen. Odločbe vsebujejo tudi povzetek navedb strank v postopku ter druge informacije, pomembne za odločanje urada.

Pri zahtevi za objavo odločb na spletu vas zanima predvsem situacija, ko sta ali prijavitelj znamke ali vložnik ugovora fizični osebi. Dokaj velik delež prijaviteljev ali vložnikov ugovora je namreč fizičnih oseb. Ko je posamezna znamka registrirana, se ti podatki javno objavijo na spletni podatkovni bazi, vendar vas predvsem zanima, kako je s temi podatki v odločbah, ki se vsaj za eno od strank postopka konča negativno.

Postavljajo se vam naslednja vprašanja

* Ali bi objava odločb na spletu pomenila kršitev pravice do varstva osebnih podatkov udeleženih oseb v postopku ali drugih pravic strank (npr. podatki povezani z njihovim poslovanjem)?
* Katere informacije in podatke je treba iz odločb pred objavo prekriti/anonimizirati?
* Kakšne so izkušnje drugih upravnih organov v zvezi z javno objavo odločb, če obstajajo?
* Ali so lahko javni podatki o samih znamkah, ki se nahajajo v odločbi (iz številke znamke in znaka je možno dobiti točne podatke o prijavitelju ali vložniku ugovora)?

V nadaljevanju nas seznanjate z določbami 7. člena Zakona o industrijski lastnini, ki določa, da je urad ob upoštevanju 8. člena istega zakona dolžan vsakomur omogočiti vpogled v spis v zvezi s prijavo ter dostop do informacij o prijavah in podeljenih ali registriranih pravicah. Zakon torej ne zahteva izkaza pravnega ali drugega interesa osebe, ki želi vpogledati v spis ali register.

V zvezi z varstvom osebnih podatkov ste pridobili mnenje Informacijskega pooblaščenca številka 07120-1/2024/73 z dne 26. 2. 2024, ki ste ga priložili k dopisu z dne 5. 4. 2024. Prosite za stališče našega ministrstva kot organa, ki ima svetovalno vlogo na področju proaktivne objave informacij javnega značaja na svetovnem spletu.

Ministrstvo za javno upravo kot resorno pristojno ministrstvo za sistemsko urejanje področja informacij javnega značaja vam v nadaljevanju, skladno z 32. členom Zakona o dostopu do informacij javnega značaja (ZDIJZ)[[1]](#footnote-1) posreduje nezavezujoče pravno mnenje.

Kot je že navedeno v mnenju Informacijskega pooblaščenca, ZDIJZ spodbuja javno objavo informacij javnega značaja in tudi njihovo objavo na spletni strani organov (gl. 10. člen ZDIJZ). V 7. točki prvega odstavka 10. člena daje z uporabo termina »druge informacije javnega značaja« organu možnost, da sam razširi nabor informacij javnega značaja, ki jih bo objavil na svetovnem spletu. Uredbo o posredovanju in ponovni uporabi informacij javnega značaja (v nadaljnjem besedilu: Uredba)[[2]](#footnote-2) 9. členu (druge informacije javnega značaja) z uporabo besede »mora« našteva le tiste, h katerim je organa zavezan po samih predpisih. To pa ne pomeni, da organ ne more objavljati večji nabor informacij od predpisanega. Pomembno je le, da so to tiste informacije, ki ne predstavljajo izjeme, opredeljene v 6. členu ZDIJZ. Konkretna izjema Varstva osebnih podatkov je urejena v 3. točki prvega odstavka 6. člena ZDIJZ, kjer vam je Informacijski pooblaščenec podal obsežno mnenje, ki se mu pridružujemo v celoti.

Glede objave informacij javnega značaja oziroma proaktivne objave na svetovnem spletu pa ministrstvo poudarja, da ZDIJZ določa, da je vsak organ dolžan redno vzdrževati in na primeren način javno objavljati (uradno glasilo organa, svetovni splet, ipd.) ter dati na vpogled prosilcu po vsebinskih sklopih urejen Katalog informacij javnega značaja, s katerimi razpolaga (8. člen ZDIJZ). Način priprave in objave kataloga informacij javnega značaja za organe je Vlada predpisala z Uredbo, ki v 2. členu natančno določa, katere podatke/informacije mora obsegati Katalog informacij javnega značaja. V 2. točki prvega odstavka določa splošne podatke o organu in informacijah javnega značaja, s katerimi razpolaga, kjer med njih uvršča tudi:

* f)     seznam javnih evidenc, ki jih upravlja organ, in
* g)    seznam drugih informatiziranih zbirk podatkov, ki jih vodi organ na podlagi področne

zakonodaje s svojega delovnega področja.

Pri pojmih javne evidence in druge zbirke podatkov v okviru kataloga informacij javnega značaja gre za evidence, ki nastajajo v povezavi z izvajanjem javnih nalog (vključno z javnimi pooblastili, koncesijami ipd.). **Evidence in zbirke podatkov se nahajajo v informatizirani obliki.** Za namen izvajanja ZDIJZ se **za javno evidenco šteje** uradna evidenca po Zakonu o upravnem postopku ali drugem predpisu. Gre za najpomembnejše evidence organa, katerih vodenje in praviloma tudi objavo določa specialna zakonodaja (Zemljiška knjiga, Register lobistov, Poslovni register Slovenije itd.). **Druge informatizirane zbirke** praviloma **nastajajo posredno** pri izvajanju javnih nalog in se nanašajo na razna statistična poročila organa, vodenje upravnih postopkov ipd. Seznam je v obeh primerih namenjen cilju ponovne uporabe (da prosilci vedo, katere evidence in zbirke se v javnem sektorju vodijo in kje ter na kakšen način se te zbirke lahko dobijo), zato je treba za vse navedene zbirke (tako javne kot tudi druge informatizirane zbirke) pripraviti **metapodatkovni opis**, ki je določen s Prilogo 1 k Uredbi. Metapodatki se objavijo na Portalu OPSI[[3]](#footnote-3), v katalogu pa se navede spletna povezava na ta portal.

Odprtost podatkov zagotavlja, da morajo javni organi utemeljiti, kateri podatki ne morejo biti javno dostopni, obenem pa morajo biti državljani prepričani, da odprti podatki ne bodo ogrožali njihove pravice do zasebnosti. Prav tako morajo biti odprti podatki aktualni ter v čim večji meri objavljeni v njihovi izvirni, nespremenjeni obliki. Večjo uporabnost podatkov zagotavlja njihova objava v strojno berljivi obliki in skupno dogovorjeni podatkovni standardi. Odprti podatki javnega sektorja državljanom zagotavljajo, da imajo boljšo predstavo o tem, kaj počnejo vlade, preglednost pa lahko izboljša javne storitve in pripomore k temu, da so vlade odgovornejše pri svojem delu in do svojih državljanov. Nazadnje lahko odprti podatki pomagajo spodbuditi vključujoč gospodarski razvoj.

Torej iz zgoraj navedenega izhaja, da lahko k razreševanju navedene problematike pristopite na dva načina:

* z objavo neanonimiziranih upravnih odločb v smislu 2. točke prvega odstavka 2. člena Uredbe, če so za to izpolnjeni zakonski pogoji (to določa materialni predpis iz vašega področja in dovoljuje predpis s področja varstva osebnih podatkov),
* z objavo anonimiziranih upravnih odločb v smislu dostopa zainteresirani javnosti do upravne prakse organa (podobno kot se objavljajo pravna mnenja, stališča, ipd.).

Več o pogojih in načinih za izvajane ZDIJZ si lahko preberete na spletni strani Sektorja za transparentnost, integriteto in politični sistem, kjer so objavljena mnenja, pojasnila in odgovori na vprašanja posameznih zavezancev.[[4]](#footnote-4)

Lep pozdrav,

Pripravil: mag. Mateja Prešern

Ciril Repnik v. d. generalne direktorice

sekretar

Poslati po E-pošti:

- naslovnik

1. Uradni list RS, št. [51/06](http://www.uradni-list.si/1/objava.jsp?sop=2006-01-2180) – uradno prečiščeno besedilo, [117/06](http://www.uradni-list.si/1/objava.jsp?sop=2006-01-5018) – ZDavP-2, [23/14](http://www.uradni-list.si/1/objava.jsp?sop=2014-01-0876), [50/14](http://www.uradni-list.si/1/objava.jsp?sop=2014-01-2077), [19/15](http://www.uradni-list.si/1/objava.jsp?sop=2015-01-0728) – odl. US, [102/15](http://www.uradni-list.si/1/objava.jsp?sop=2015-01-4086), [7/18](http://www.uradni-list.si/1/objava.jsp?sop=2018-01-0275)

   in [141/22](http://www.uradni-list.si/1/objava.jsp?sop=2022-01-3466). [↑](#footnote-ref-1)
2. Uradni list RS, št. [24/16](https://www.uradni-list.si/glasilo-uradni-list-rs/vsebina/2016-01-0994) in [146/22](https://www.uradni-list.si/glasilo-uradni-list-rs/vsebina/2022-01-3683). [↑](#footnote-ref-2)
3. <https://podatki.gov.si/posredovanje-podatkov/kaj-so-zbirke-podatkov> [↑](#footnote-ref-3)
4. <https://www.gov.si/teme/informacije-javnega-znacaja/> [↑](#footnote-ref-4)